Branko Sauka
Branko Sauka jeste bosanskohercegovački muzičar najpoznatiji po tome što je svirao bas-gitaru za sarajevske pop rok sastave Gino banana i Crvena jabuka. Nakon početnih nastupa s manje značajnim pop rok sastavima, godine 1986. pridružio se grupi Gino banana s kojom je učestvovao u snimanju njihova prva dva studijska albuma. Godine 1988. napušta ovaj sastav i prelazi u Crvenu jabuku, gdje prvo svira kao gost na albumu "Sanjati". Kao punopravni član Crvene jabuke počinje na njihovom narednom studijskom albumu "Tamo gdje ljubav počinje" objavljenom godinu dana kasnije. Prije početka promotivne koncertne turneje zamijenio ga je basist Srđan Šerbedžija. Usljed rata u Bosni i Hercegovini Branko Sauka je od 1992. privremeno prestao s muzičkim djelovanjem. Svojim nastupima s već navedenim muzičkim sastavima dao je doprinos uspjehu sarajevske škole pop roka u drugoj polovini 1980-ih kako u Bosni i Hercegovini tako i na prostorima bivše Jugoslavije.